Alboraia, epicentre del sector agrícola valencià durant el XV Congrés de La Unió de Llauradors i Ramaders
21 de novembre de 2022

Alboraia s'ha convertit durant el passat cap de setmana en el punt clau del sector agrícola valencià durant el XV Congrés que ha celebrat La Unió de Llauradors i Ramaders de la Comunitat Valenciana. La trobada s'ha dut a terme a l'Hotel Olympia i ha reunit a més de 200 persones delegades del citat sector procedents de tota l'autonomia.

L'objectiu de la cita ha buscat debatre i aprovar la política agrària que marcarà les directrius bàsiques de l'organització per als pròxims quatre anys i adaptar els estatuts a la nova realitat del sector. A més, s'ha revalidat a Carlos Peris com a secretari general de l'associació.

L'alcalde d'Alboraia, Miguel Chavarría, ha participat en la trobada destacant l'horta com a part del futur del municipi: "Treballem per a assegurar el futur del nostre poble, sempre prenent decisions beneficioses per a tots i totes en una convivència que no abuse del territori i que respecte l'horta periurbana que ens caracteritza, conservant-la i mantenint-la productiva".

Durant el transcurs del cap de setmana han acudit importants personalitats polítiques com Ximo Puig, president de la Generalitat Valenciana, o Pilar Bernabé, delegada del Govern a la Comunitat Valenciana. Raquel Casares, regidora de Defensa de l'Horta i Foment de l'Activitat Agrícola també ha sigut present en el XV Congrés de La Unió de Llauradors i Ramaders.

Aquest departament del Consistori duu a terme importants avanços en la política agrària del municipi: el Pla Municial Agrícola s'ha realitzat en col·laboració amb els professionals de l'horta i en l'actualitat està abordant accions de protecció d'aquest espai de treball, conscienciació de la ciutadania per al seu respecte i tractaments i investigació sobre les plantacions amb ajuda d'Assut, entre altres mesures com el foment del consum de producte de quilòmetre 0 i procedents de l'horta local.